钦定古今图书集成/理学汇编/学行典/第058卷 > 礼记 > 《曲礼》
## 钦定古今图书集成/理学汇编/学行典/第058卷 > 礼记 > 《曲礼》

夫《礼》者，所以定亲疏，决嫌疑，别同异，明是非也。

〈陈注〉五服之内，大功以上服麤者为亲；小功以下服精者为疏。若妾为女君期，女君为妾。若服之则太重，降之则有舅姑为妇之嫌，故全不服，是决嫌也。孔子之丧，门人疑所服，子贡请“若丧父而无服”，是决疑也。本同今异，姑姊妹是也；本异今同，世母、叔母及子妇是也。得礼为是，失礼为非。若主人未小敛，子游裼裘而吊，“得礼”是也；“曾子袭裘而吊，失礼”非也。〈大全〉蓝田吕氏曰：“伯母、叔母疏衰，踊不绝地；姑、姊妹之大功，踊绝于地。为祖父母齐衰期，为曾祖父母齐衰三月，此所以定亲疏也。嫂叔不通问，嫂叔无服，君沐粱，大夫沐稷，士沐粱。燕不以公卿为宾，以大夫为宾，此所以决嫌疑也。己之子与兄弟之子异矣，引而进之，同服齐衰期。天子至于庶人，其贵贱异矣。而父母之”丧，齐衰之服，𫗴粥之食，无贵贱一也。“大夫为世父母、叔父母、众子昆弟、昆弟

之子降服大功，尊同则不降，此所以别同异也。礼之所尊，尊其义也。其文是也，其义非也；“君子不行也” ，其义是也，其文非也，君子行也。故麻冕，礼也，今也纯俭，吾从众男女不授受，礼也。嫂溺援之以手，此所以明是非也。

《礼》不妄说，人不辞费。

〈陈注〉“求以悦人”，已失处心之正，况妄乎。不妄悦人，则知礼矣。躁人之辞，多君子之辞，达意则止，言者烦，听者必厌。

《礼》不逾节，不侵侮，不好狎。

〈陈注〉“逾节”则招辱。“侵侮”则忘让。“好狎”则忘敬。三者皆叛礼之事。不如是则有以持其庄敬纯实之诚。而远于耻辱矣。〈大全〉朱子曰：“《礼》有常度，不为佞媚以求悦于人也。不辞费，辞达则止，不贵于多，不好狎”，狎谓亲亵。金华应氏曰：“不妄悦人，不辞费，所以养其正大简易之心也。不逾节，所以致其审谨密察之功也。不侵侮，不好狎，所以持其庄敬纯实之诚也。”

“修身践言”，谓之“善行。”“行修言道”，礼之质也。

〈陈注〉人之所以为人，言行而已。忠信之人，可以学礼，故曰：“礼之质也。”〈大全〉严陵方氏曰：“《礼》之文则见乎事，礼之质则存乎人，言行存乎人者也，故曰‘礼之质也。《乐记》又以‘中正无邪为礼之质者，盖惟行修言道乃能中正无邪，《曲礼》言其始，《乐记》言其终，所以为质则一也’’。”

“道德仁义”，非礼不成。

〈陈注〉道，犹路也，事物当然之理，人所共由，故谓之“道”；行之而有得于身，故谓之“德。”仁者心之德，爱之理；义者心之制，事之宜。四者皆由礼而入，以礼而成。盖礼以敬为本，敬者德之聚也。

教训正俗，非礼不备。

〈陈注〉立教于上，示训于下，皆所以正民俗。然非齐之以礼，则或有教训所不及者，故非礼不备。

分争辨讼，非礼不决。

〈陈注〉朱子曰：“争见于事而有曲直分争则曲直不相交，讼形于言而有是非辨讼则是非不相敌。礼所以正曲直，明是非，故此二者非礼则不能决，

君臣上下，父子兄弟，非礼不定。”

〈陈注〉“一主于义，一主于恩。”恩义非礼，则不能定。〈大全〉蓝田吕氏曰：“道德仁义，所以成己也；教训正俗，所以成人也；分争辨讼，所以决疑事也；君臣上下、父子兄弟，所以正大伦也，皆有待于礼者也。兼天下而体之之谓仁，理之所当然之谓义，由仁义而之焉之谓道，有仁义于己之谓德，节文乎仁义之谓礼。仁义道德，皆其性之所固有，本于是而行之，虽不中不远矣，然”无节无文，则过不及害之，以至于道之不明且不行，此所以非礼不成也。先王制礼，教民之中而已，教不本于礼则设之不当，设之不当则所以教者不备矣。教训正俗，其义皆教也。立教之谓教，训说理义之谓训，皆所以正俗之不正，故曰“非礼不备。”理有可否则争，情有曲直则讼，惟礼为能决之，盖分争者合于礼则可，不合于礼则不可辨。讼者有礼则直，无礼则不直，故曰“非礼不决。”君臣上下父子兄弟，人之大伦，由礼而后定。故冠、昏、丧、祭、乡射、朝、聘，所以明者，人伦而已，故曰“非礼不定。”

《宦学》事师，非礼不亲。

〈陈注〉“宦”，仕也。仕与学皆有师事，师所以明道也，而非礼则不相亲爱。

班朝治军，莅官行法。非礼，威严不行。

〈陈注〉“班朝廷上下之位，治军旅左右之局”，分职以莅官，谨守以行法，威则人不敢犯，严则人不敢违，四者非礼，则威严不行。

“祷祠祭祀，供给鬼神。”非礼不诚，不庄。

〈陈注〉“祷以求为意，祠以文为主，祭以养为事，祀以安为道”，四者皆以供给鬼神。“诚”出于心，“庄”形于貌，四者非礼则不诚不庄。

是以君子恭敬撙节，退让以明礼。

〈陈注〉是以承上文而言。撙，裁抑也。《礼》主其减。〈大全〉蓝田吕氏曰：“礼者敬而已矣。君子恭敬，所以明礼之实也。《礼节》文乎仁义者也。君子撙节，所以明礼之文也。辞逊之心，礼之端也。君子退逊，所以明礼之用也。”

是故圣人作，为《礼》以教人。使人以有礼，知自别于禽
兽。

〈陈注〉《朱子》曰：“圣人作绝句。”〈大全〉蓝田吕氏曰：“人之血气、嗜欲、视听、食息，与禽兽异者几希，特禽兽之言与人异尔，然猩猩、鹦鹉亦或能之，是则所以贵于万物者，盖有理义存焉。圣人因理义之同然而制为之礼，然后父子有亲，君臣有义，男女有别，人道所以立而与天地参也。纵恣怠敖，灭天理而穷人欲

将与马牛犬彘之无辨，是果于自弃，而不欲齿于人类者乎？

人有礼则安，无礼则危，故曰：“礼者不可不学也。”

〈陈注〉《礼》者，安危之所系。自天子至于庶人，未有无礼而安者也。

夫《礼》者，自卑而尊，人虽负贩者，必有尊也，而况富贵
乎？

〈陈注〉“负者事于力，贩者事于利”，虽卑贱，不可以无礼也。

富贵而知好礼，则不骄不淫；贫贱而知好礼，则志不
慑。

〈陈注〉马氏曰：“富贵之所以骄淫，贫贱之所以慑怯，以内无素定之分，而与物为轻重也。好礼则有得于内，而在外者莫能夺矣。”〈大全〉永嘉戴氏曰：“礼以卑为主，以恭为本。有自是之心者，不可以语礼，有自大之心者，不能以行礼。故礼者所以柔伏其侈大之意，而习为退逊谦下之道。故有礼之人，其容肃然以正，其气粹然以和，望其颜色而知其人之可亲也；其容狠，其气暴，望其颜色而生慢易之心者，必其无礼之人也。富贵之失礼以骄，贫贱之失礼以謟。”骄者失于亢，謟者失于卑，其为失礼一也。